1. Stanje jezerske vode se slabša. Jezero je obremenjeno zaradi množičnega turizma, neurejene kanalizacije, intenzivnega krapolova, prometa ob jezeru, ne omejevanja kopalcev. Kako ste v vaših mandatih ukrepali, kot tudi kako boste ukrepali, da bi bolj učinkovito zaščitili in sanirali Blejsko jezero?

Za LEVICO je skrb za ogroženo jezero nedvomno prva prioriteta. Brez zdravega jezera se nam seveda lahko zalomi tudi naše turistično gospodarstvo. Po drugi strani pa nam ga nekontroliran in neusmerjen turistični razvoj lahko tudi uniči.

Odgovori so za nas v:

1. Temeljitejši skrbi občine za jezero na strokovni ravni, na državnega nivoja in ne na osnovi pomanjkljivega znanja občinskih funkcionarjev. Naš predlog je delovanje strokovne in interdisciplinarne komisije s predstavnikom civilne družbe, ki bo analizirala vse škodljive vplive na jezero, na podlagi katerih bodo sprejeti temeljiti ukrepi za izboljšanje stanja.

2. Usmerjanje turističnega gospodarstva proti trajnostnemu, kar pomeni, da uspešnost ne bomo merili le z številkami prenočitev in obiskov, ampak z bogastvom ponudbe za naše obiskovalce. In to na področju naravne dediščine, kulturne dediščine, umetnosti in kulture današnjih dni.

3. razmišljanje gre lahko tudi v smeri razbremenitve jezera v kopalni sezoni, možnost izgradnje letnih term, možnost kamp turizma na lokacijah izven jezerske sklede.

Drži stanje vode se slabša. Ne gre pa pozabiti, da je jezero v pristojnosti države. V pristojnosti lokalne skupnosti in predmet naše pozornosti je zaledje jezera.

Turizem:

iz našega programa je razvidno, da od lokalne oblasti in funkcionarjev pričakujemo ukrepe za usmerjanje turistov iz divjih ali pol divjih kopališč na legalna, opremljena z ustrezno infrastrukturo. Kopališča, ki imajo nedorečen status in delujejo kot na pol ali povsem ilegalna pa opremiti z vso gospodarsko infrastrukturo, predvsem komunalno in na njih zagotoviti kakovosten nadzor in varstvo kopalcev. Zemljišča ob jezeru, predvsem v 15 m varovalnem pasu, ki so de fakto, ne pa de jure kopališča, ne glede na status, ki so v postopku denacionalizacije ali že v privatni lasti mora občina, - v skladu z našim programom, - ali odkupiti ali pa lastnike zavezati k spoštovanju predpisov, ki veljajo za tako dejavnost.

**2.** Kako ste v občini Bled v zadnjih letih uredili kanalizacijski sistem in kanal "M", kaj ste storili za zmanjševanje zlivanja odplak v jezero in v Mišco . Zanima nas koliko je še objektov z greznico na Bledu in v Gorjah, ki se nahajajo v območju jezerske sklede in njenih povirij?

Kanalizacijski sistem, posebno v vodozbirnem in gravitacijskem polju jezera se intenzivno širi in izboljšuje, ker je zasluga tudi lokalne skupnosti in v manjši meri koncesionarja. V perspektivi je večji problem od kanalizacijskega sistema intenzivno kmetijstvo.

Obstaja nekaj posameznih s kanalizacijo nepokritih območij, tako je npr. Mala Zaka, ki pa je, kolikor je naši stranki poznano, že tik pred izgradnjo, saj je za rešitev tega problema že pridobljeno gradbeno dovoljenje.

Večji problem, ki pa zahteva interdisciplinarni pristop k reševanju zaradi spleta okoliščin in (strateških) napak v preteklih odločitvah je sanacija obstoječega južnega kraka javne kanalizacije, kanala M.

Kanal M je bil pred približno 50 leti zasnovan, v skladu s takrat veljavno doktrino, ki pa jo je čas povozil kot zbiralnik mešanih odplak (kot odvodnik fekalne in meteorne vode) v betonu, ki pa po današnjih kriterijih ni več primeren predvsem zato, ker material iz katerega je zgrajen in način gradnje ne zagotavljata tesnosti sistema.

Problem je tehnično enostavno rešljiv, čeprav z nesorazmerno velikimi stroški. Idejno se je problem že skušal reševati na dva načina:

* Po prvem načinu bi se premostitev med črpališčem pod Kazino in sistemom na Mlinem izvedla tlačna kanalizacija v ločenem sistemu, samo za odvod fekalnih odplak, po dnu jezera s fleksibilnimi varjenimi cevmi ustreznega profila, sidranimi in obteženimi z utežmi, ki bi stabilizirali cevni sistem. Problem te rešitve je, da bi bilo pred resnejšim pristopom preveriti jezersko dno v načrtovanem območju in rešiti problem nestabilnega mulja. V ta namen je bila pred leti že opravljena tudi predhodna arheološka preiskava obale jezera na Mlinem.

Prednost te variante je predvsem v stroških gradnje, slabost pa, da objekti med Toplicami in

Mlinem ostajajo izven sistema, oziroma na individualnih sistemih čiščenja z vsemi pozitivnimi in negativnim vplivi na stroške in na jezero.

* Druga varianta reševanja problema je gradnja nadomestnega fekalnega kanala mimo Toplic do Mlinega po državni cesti z vsemi prevezavami, ki bi bile potrebne (objektov ob trasi nadomestnega kanala) in morebitna sočasna sanacija kanalizacije mimo Trgovskega centra do križišča pri Unionu. Ena od prednosti te variante je, da dolgoročno ne ogroža jezera, slabost je njena cena.

Nerešljiv problem obeh, tehnično enostavnih rešitev je v dejstvu, da je kanalizacijskem sistemu poleg meteorne vode, ki je na nek način obvladljiva prisotna tudi velika količina izvirne vode (Ušivec z območja ledene dvorane, izvir pod Astorio, izvir pod Diagnostičnim…). Izvirna voda je zaradi nepremišljenih posegov v prostor in podtalje onesnažena, predvsem Ušivec (žlindra pod centralnim parkiriščem). Upravljalci voda, v stanju v kakršnem so izviri, upravičeno ne dovolijo njihov izpust v mrtvi zatok pod Zdraviliškim parkom, ki bi bil za življenje v jezeru dejansko blagodejen dokler se ne reši problem onesnaženja. Problem onesnaženja pa je praktično nerešljiv brez temeljite spremembe strategije in načrtov za to območje. Dejansko gre za problem čiščenja »čistih voda« v centralni čistilni napravi, ki ga plačujemo vsi. Ne gre pozabiti, da gre v končni fazi za strošek velikosti milijon kubikov letno (1.000.000,00 m3).

Seveda se da brez velikih problemov nadomestni kanal primerno dimenzionirati za odvod vseh odpadnih in »odpadnih« voda v čistilno napravo, le smiselnost takega početja bi bilo treba preveriti pri prebivalcih tega kraja. Prav za take primere je v programu Levice predviden javni nadzor in – v skrajnem primeru tudi referendum.

Ne gre tudi pozabiti, da je koncesija, naključno ali ne, niti ni več pomembno, ki jo je sklenila Občina s koncesionarjem, iz upravljanja z odpadnimi vodami izločila meteorni sistem (ki vključuje tudi izvirno vodo), ki je ostal breme Občine oziroma lokalne skupnosti. To je tudi razlog, da je v program Levice zahteva, da se pravica do podeljevanje koncesij iz strokovnih služb Občine in od lokalne politike prenese na celotno prebivalstvo. O koncesijah morajo odločati prebivalci.

V Levici imamo vizijo in sogovornike za vsa postavljena vprašanja.

**3.** Kdo je dal dovoljenje oz. koncesijo podjetju, ki v Ribnem upravlja z gramoznico, in vanjo že več let z težkimi kamioni skozi Bled in po Ribenski cesti dovaža žlindro iz jeseniške železarne? (Po dosegljivih podatkih je navoženo že več tisoč ton žlindre)

Menimo, da ne gre za problem vgrajevanja EKONOMITA S1. Ta je na tehnični ravni, kot vemo že rešen.

* Pozorni pa bi morali biti, in o tem zahtevati povratne informacije od upravljalca, kako izpolnjuje sledeč pogoj iz ZAGovih posebnih pogojev… tehničnega soglasja, ki v tč.

1.2 predvidena uporaba proizvoda. v Omejitvah zapiše, citiramo: "Material je primeren za vgradnjo v vse vrste konstrukcijskih nasipov do nivoja globine delovanja zmrzali. Vedeti je treba, da je območje zmrzovanja pri nas med 1,20 m in 1,40 m, kar pomeni, da prosto nasipanje do te globine najbrž ni priporočljivo. To pa je obenem tudi napotek za kontrolo načina vgrajevanja. Pri vsem tem pa ne gre zanemariti tudi dejstvo iz poročila, da je ta material dolgoročno vodo nepropusten in kot tak lahko povzroči zamašek v drugače vodo nepropustnem gramoznem in peščenem materialu. Posledic najbrž nihče ni raziskal in predvidel.

Problem, ki ga vidimo je najprej vprašanje ali je način deponiranja res v skladu s pravili stroke (iz razpoložljive dokumentacije menda tega ni videti) in precej bolj pomembno vprašanje nadzora nad pripeljanim materialom. Bojim se, da je več problemov z "inertnimi in neškodljivimi" gradbenimi odpadki in izkopi kot z Ekonomitom, ki je skrbno nadzorovan. Ustrezen nadzor, kot ga vidimo, bi moral vsebovati podatke vsaj o izvoru materiala, specifikacijo o vsebini, o osebi, ki je prevzela material in njeni strokovni usposobljenosti in o mestu, kjer je posamezen material deponiran že zaradi naknadne kontrolo. Eden od manjkajočih podatkov je tudi kdaj in kako je material deponiran. Po našem, bi morali pozornost usmeriti predvsem v tako imenovane "ruševine". Tam se skriva marsikaj.

**4.** Dejansko stanje razvoja kraja in njegovi trendi se ne ujemajo s sprejetimi strategijami razvoja zelenega turizma. Ne upoštevajo se zakoni, predpisi, strategija, usmeritve ipd. Kaj boste storili za bolj pravno delovanje občinske uprave in večjo ter širšo demokratičnost odločanja ?

Strinjamo se z vašo ugotovitvijo, da se razvoj kraja ne ujema s postulati trajnostnega turizma, ki ga imamo stalno na jeziku, Pri konkretnih aktivnostih se je odločalo v ozkih krogih, velikokrat podleglo interesom in denarju in pozabilo na trajnostni turizem, v kolikor so subjekti odločanja ta termin sploh želeli razumeti.

Razširiti je potrebno prostor odločanja, za kar mora poskrbeti občinski svet. Občani in občinski svet morajo biti vključeni že pri idejnih projektih in ne šele po zaključenem dejstvu in všečno pripravljenem gradivu za občinski svet. Več moči odločanja morajo imeti krajevne skupnosti in organizirane civilne iniciative. Uveljavljali bomo prisotnost civilne iniciative pri izvajanju in nadzoru projektov. Tako se ne bi moglo zgoditi, da je projekt energetske sanacije vrtca izveden slanbo. Ena najvažnejših nalog je uveljavljenje participativnega proračuna.

**5.** Južna obvoznica je nujno potrebna. Načrt po katerem naj bi se gradila cesta je zastarel in problematičen za naselje Mlino. Poleg tega bo degradirana celotna pokrajina med klancem Betin in do vstopa ceste v tunel. Če bi celotno traso južne obvoznice umestili v tunel, bi rešili pokrajino, ki je del kulturne krajine Bleda. Kakšno je vaše stališče?

Tudi tu se strinjamo z vašo ugotovitvijo ob tem, da menimo, da Bled cesto nujno potrebuje. Naprej pa se pojavljajo globoke dileme, ki jih stranka LEVICA ne jemlje tako neresno kot drugi. . Ob sprejemu lokacijskega plana za JRC leta 2010 je bilo s strani Direkcije za ceste ugotovljeno, da načrtovana JRC po letu 2030 ne bo več ustrezala zahtevam prometa in bo torej takrat že potrebno načrtovati "pravo" obvoznico. Torej? Ali bomo le za 10 let uničili veliko rodnih polj, Betinski klanec spremenili v betonsko in asfaltno nakazo, uničili izjemno blejsko vas Mlino, v celoti pa spremenili ambient Bleda, ki je zaščitena kategorija. Ali bi bilo prav, da se potrudimo in načrtujemo bolje. Nekateri bodo rekli, da je prepozno, ampak to govorijo že 20 let. Občani Bleda si moramo biti na jasnem, da je škodljiva trasa JRC posledica "šparanja" države na naš račun. Mislimo, da dolgoročno Bled, kot simbol slovenstva, zasluži obvoznico za Bohinj direktno od avtoceste in tunelsko izvedbo z izhodom zahodno od vasi Mlino.

JRC pogosto omenjajo kot dejavnik trajnostnega razvoja Bleda, tako politiki kot novinarji. In smo zopet pri razumevanju trajnostnega. Opozarjamo, da nova cesta, ki ne bo razbremenila prometa v centru, sama po sebi še ni trajnostna. Cesta je trajnostna le , če je načrtovana z upoštevanjem prostora, tako naravnega kot urbanega.

**6.** Kvaliteta življenja domačinov je z množičnim poletnim turizmom zelo okrnjena. Izseljevanje iz kraja je postala praksa, hiše se spreminjajo v apartmaje, hostle. Vsi si želimo butičnega turizma, ki bi omogočal prijetno sobivanje turistov in domačinov.
Kako boste regulirali namestitvene kapacitete, kako boste poskrbeli za sožitje turistične industrije z bivanjem domačinov?

Na to vprašanje vam najbrž prav nihče ne bo mogel v celoti odgovoriti. Menimo, da vsa omenjena neprijetna dogajanja tudi niso odvisna le od občinske politike.

Potrebno je izvajati turistično strategijo, ki bo v dobršni meri ugotovila tako imenovano mejo možne rasti. Hočemo poenostavitev poslovanja, hkrati pa zaostritev pogojev za opravljanje dejavnosti. Hočemo, da se upoštevanje standardov in kvaliteta uslug preverjata na terenu.

**7**.Kako boste ljudem na Bledu zagotovili pravico do zdravega okolja? Ugotovili smo, da inšpekcijske službe ne delujejo, odlok o javnem redu in miru obstaja le na papirju in se ne izvaja v praksi.

a) prekomeren hrup iz različnih naprav: promet, zračniki , kompresorji, puhalniki, prireditveni prostori, rakete ob slavjih, rjovenje po parkih in parkiriščih ob jezeru do zgodnjega jutra , dovoljene so glasbene prireditve kot tudi glasba v lokalih na njihovih terasah po 23. uri v taki jakosti, da onemogoča občanom in turistom normalno spanje. V nočnem času ni ne policije in ne redarjev .

b) onesnažen zrak zaradi prometa, neustreznih goriv v kuriščih, kurjenje na prostem, neuporaba učinkovitih filtrov v hotelskih in drugih kuhinjah, prekomerno gnojenje, ne upošteva se ekoloških standardov.

Dodajamo še izjemno povečano svetlobno onesnaževanje.Vsa onesnaženja bodo nujno morala biti predmet podrobnega proučevanja, čemur bodo lahko sledili načrtovani ukrepi za izboljšanje stanja.

**8.** V občinskem registru naravne in kulturne dediščine je navedenih čez 400 vrednot, ki so na papirju ustrezno zavarovane . Jih poznate?
Kako se boste lotili varovanja občinske dediščine?

Naravne in kulturne dediščine so nam dobro znane. Zavzemali se bomo za občinski program varstva okolja, v okviru katerega se bo predvidevala pridobitev sredstev za urejanje in vzdrževanje naravne in kulturne dediščine. Delovanje občine mora biti usmerjena tudi na osveščanja prebivalstva o izjemni vrednosti te dediščine in k njenemu skupnemu varovanju.

Predlagali bomo takojšen sprejem že pripravljenega Odloka o Zelenem pasu Bleda, gozd s posebnim namenom Občine Bled, dolgoročno pa ustanovitev Krajinskega parka Blejski kot. Pozivamo Zavod za kulturo, da prične s projektom vpisa Blejskega jezera z otokom in Gradom v Unescovo svetovno dediščino.

Varstvo okolja je najpomembnejši vidik trajnostnega in sonaravnega razvoja, tudi turističnega. V tem primeru bo celovito dojemanje narave in prostora lahko ena od izjemnih in visoko kakovostnih ponudb Bleda. Turisti se ob pogledu na našo, še dokaj neokrnjeno naravo tega zelo zavedajo in izjavljajo, da tega nikoli ne smemo pokvariti.

**9.** Kaj menite o načrtovanih pozidavah ob obeh razbremenilnih cestah, izgradnji industrijske cone, mega trgovskih centrih, ki rastejo na Seliški, v odnosu do varovanja kmetijskih zemljišč ter ledeniških moren?

Bled ne potrebuje industrijskih con in tudi ne dodatnih trgovskih centrov. Zavzemamo pa se za obrtno podjetniško cono in rokodelski center, ki bi prispevala k razvoju tradicionalnih obrtnih znanj v povezavi s turizmom ter za ustanovitev lokalne razvojne zadruge za pridelavo in trženje lokalnih kmetijskih proizvodov.

**10.** Občani pogrešamo večjo skrb za krajane in njihovo aktivno udejstvovanje predvsem na področju kulture, kot tudi izrabe prostega časa. Kakšno je vaše stališče do izgradnje doma za starejše občane, kluba za mlade, stalnega kina in dvorane za amaterska dramska, folklorna društva ipd.?

Z nespametno preprodajo TVD Partizana smo izgubili idealno možnost lokacije Kulturnega doma, kina, gledališča…Ta lokacija je po veljavnih aktih, skupaj s parkirišči še vedno namenjena terciarnim dejavnostim. V vsakem primeru zagovarjamo pridobitev kompleksa kulturne dvorane s prostori za društva in delovanje vseh generacij ter knjižnice.

Zagovarjamo skrb za starejše na način, da bodo starost preživljali v bližini svojega doma in socialno povezani s svojim okoljem. Poleg izgradnje doma je zato potreben tudi dobro organiziran dnevni center za starejše.

Kulturno in društveno dogajanje in skupne aktivnosti prebivalstva je pogoj za razvijanje občutka pripadnosti kraju, občutka varnosti v svojem okolju, lahko rečemo tudi identitete krajana. Le tako se lahko razvija kohezivnost skupnosti ter moč za skupno premagovanje težav, ki nastajajo pri skupnem življenju. Ta, vedno prezrt sociološki vidik prostora, je pogoj za dobro počutje ljudi. Od dobrega počutja naših ljudi pa je odvisno tudi počutje gostov. Tega seveda tisti, ki uspehe vrednotijo le z denarjem, ne bodo nikoli razumeli. Žal so trenutno to tudi naši občinski funcionarji, ki so se že pred leti pobudam o kulturnem domu in knjižnici podcenjevalno nasmihali.

Odgovori - Levica